**Z A P I S N I K**

**SA 25. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 14. prosinca 2023.

25. sjednica Gradskog vijeća Grada Ivanić-Grada održana je dana 14. prosinca 2023. godine s početkom u 16:40 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Irena Fučkar, Milica Piličić, Mirna Češković, Aleksandra Toth, Lovorko Matković, Miljenko Šimunović, Mladen Prelec, Maja Krnjević, Renato Mikac

Odsutni: Tibor Vuković, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Matea Rešetar – viša stručna suradnica za poslove Gradskog vijeća i Gradonačelnika
6. Ilijana Mišković – viša stručna suradnica – komunalna redarka
7. Albina Marić – referentica – komunalna redarka
8. Igor Cepetić – tajnik Vatrogasne zajednice Grada Ivanić-Grada
9. Jasminko Kranjčec – zamjenik zapovjednika Javne vatrogasne postrojbe Grada Ivanić-Grada
10. Marina Čalušić – ravnateljica Dječjeg vrtića Ivanić Grad
11. Maja Rodić Škondro – ravnateljica Dječjeg vrtića Roda
12. Mario Mikulić – direktor trgovačkog društva Komunalni centar Ivanić-Grad d.o.o.
13. Radojka Šporer, direktorica trgovačkog društva Obiteljski radio Ivanić d.o.o.
14. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 25. sjednicu te konstatirao kako je sjednici od ukupno 15 prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 12 glasova za jednoglasno usvojen zapisnik sa 24. sjednice Gradskog vijeća Grada Ivanić-Grada.

Prije usvajanja Dnevnog reda, predsjednik Gradskog vijeća g. Pongrac predložio je

da se Dnevni red dopuni točkama:

* **Razmatranje Prijedloga i donošenje Odluke** **o dopunama Odluke o određivanju imena ulica i trgova u naseljima na području Grada Ivanić-Grada**
* **Razmatranje Prijedloga i donošenje Odluke o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

Prijedlog je usvojen sa 11 glasova za i 1 glas protiv.

Gradsko vijeće je jednoglasno sa 11 glasova za i 1 glas protiv usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Izvješća o radu i financijskom poslovanju Vatrogasne zajednice Grada Ivanić-Grada i donošenje Zaključka o prihvaćanju istog**
2. **Razmatranje Financijskog izvješća i Izvješća o radu Javne vatrogasne postrojbe Grada Ivanić-Grada za 2022. godinu i donošenje Zaključka o prihvaćanju istog**
3. **Razmatranje Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2022./2023. i donošenje Zaključka o prihvaćanju istog**
4. **Razmatranje Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2022./2023. i donošenje Zaključka o prihvaćanju istog**
5. **Razmatranje prijedloga i donošenje:**
6. **Odluke o III. izmjenama i dopunama Proračuna Grada Ivanić-Grada za 2023. godinu**
7. **Odluke o II. izmjenama i dopunama Odluke o izvršavanju Proračuna Grada Ivanić-Grada za 2023. godinu**
8. **II. izmjena i dopuna Programa socijalnih potreba Grada Ivanić-Grada za 2023. godinu**
9. **II. izmjena i dopuna Programa javnih potreba u kulturi na području Grada Ivanić-Grada u 2023. godini**
10. **I. izmjena i dopuna Programa javnih potreba u provedbi programa i projekata udruga civilnog društva Grada Ivanić-Grada u 2023. godini**
11. **II. izmjena i dopuna Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2023. godinu**
12. **II. izmjena i dopuna Programa javnih potreba u vatrogastvu i civilnoj zaštiti Grada Ivanić-Grada u 2023. godini**
13. **III. izmjena i dopuna Programa građenja komunalne infrastrukture na području Grada Ivanić-Grada za 2023. godinu**
14. **II. izmjena Programa održavanja komunalne infrastrukture za 2023. godinu**
15. **Razmatranje prijedloga i donošenje Odluke o izmjenama Odluke o gradskim porezima Grada Ivanić-Grada**
16. **Razmatranje prijedloga i donošenje Odluke o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada**
17. **Razmatranje prijedloga i donošenje Odluke** **o raspoređivanju sredstava iz Proračuna Grada Ivanić-Grada za 2024. godinu za redovito financiranje političkih stranaka zastupljenih u Gradskom vijeću Grada Ivanić-Grada**
18. **Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2023./2024.**
19. **Razmatranje prijedloga i donošenje:**
20. **Odluke o sklapanju Ugovora o osnivanju Zaklade Veleučilišta Ivanić-Grad**
21. **Odluke o imenovanju članova Upravnog odbora Zaklade Veleučilišta Ivanić-Grad**
22. **Odluke o davanju prethodne suglasnosti na prijedlog Statuta Zaklade Veleučilišta Ivanić-Grad**
23. **Razmatranje prijedloga i donošenje Plana rada Gradskog vijeća Grada Ivanić-Grada za 2024. godinu**
24. **Razmatranje prijedloga i donošenje Odluke o dopunama Odluke** **o određivanju imena ulica i trgova u naseljima na području Grada Ivanić-Grada**
25. **Razmatranje prijedloga i donošenje Odluke o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**
26. **Razno**

Rad prema utvrđenom dnevnom redu.

Gđa. Ilijana Mišković – Izvješće komunalnog redarstva o aktivnostima u razdoblju od 29. studenoga do 13. prosinca. U prethodnom izvješću prije nekih dva tjedna kolegica je rekla da je asfaltiran uzdignuti pješački prijelaz te je postavljena vertikalna signalizacija. Ono što još nedostaje to je horizontalna signalizacija i ona će biti iscrtana čim vremenski uvjeti dozvole. To su dva do tri dana bez padalina, a na žalost dosta često ili susnježica pada ili kiša pa upravo zbog toga ta horizontalna signalizacija nije još uvijek iscrtana. Osim na toj imamo još nekoliko lokacija gdje nedostaju ili dijelovi pješačkih prijelaza, također smo i za to izdali nalog, ali evo čekaju se povoljni vremenski uvjeti da se isto i učini. Nadalje u komunalnom redarstvu svakodnevno smo zapravo u komunikaciji sa Komunalnim centrom vezano za zimsku službu, pratimo vremensku prognozu i zapravo konzultiramo se i službe izlaze na teren. Mislim da smo svi zapravo svjedoci kako su nam ulice dosta dobre u onim trenucima kada je bio minus i kada je bila poledica mislim da je bila dovoljna sigurnost u prometu. Također Komunalni centar u sklopu Plana održavanja održava javne i zelene površine. Ono što je trenutno aktualno to je čišćenje lišća s kolnika i svih ostalih javnih i zelenih površina, te nogostupa i naravno taj intenzitet određuju vremenske prilike odnosno neprilike. Prelazimo na brojčano izvješće. Dakle, u ovoj 2023. godini u komunalnom redarstvu ukupno je pokrenut 81 upravni postupak, odnosno 81 rješenje je izdano. 78 rješenja, dakle 2 nova, za neuređene parcele, te 5 rješenja za oborinsku odvodnju. Upravni postupci pokreću se po službenoj dužnosti, temeljem prijave građana ili jednostavno u našoj ophodnji kada uočimo da treba izdati rješenje. Izdaju se i upozorenja za uzurpaciju javnih površina. Imamo u zadnje vrijeme i problema sa odlaganjem građevinskog otpada pa onda nekako prvo idemo sa izdavanjem upozorenja, a nakon toga zapravo sa rješenjima ili prekršajnim nalozima. Obavezni prekršajni nalozi, dakle ukupno je 16 njih izdano, 15 opomena i još uvijek čekamo podatke iz Policijske postaje za 7 vlasnika vozila kako bismo mogli izdati obavezne prekršajne naloge. Za korištenje javnih površina izdano je ukupno 43 suglasnosti, za prometovanje vozila 3,5 tone ulicama grada 8 suglasnosti, za izvođenje radova na javnim površinama ukupno 49 suglasnosti, 5 novih u odnosu na zadnje izvješće, te 61 rješenje za korištenje javnih površina, dakle svima onima kojima se naplaćuje korištenje javnih površina njima se i izdaju rješenja. Nadalje, i dalje smo zapravo u komunikaciji sa mjesnim odborima. Pokušavamo privesti godinu kraju pa sve one njihove zahtjeve koje još možda nismo uspjeli realizirati trudimo se i završiti. Također su i dalje u tijeku snimanja i izrade troškovnika za lokacije koje su stigle kao prijava građana. Jučer, budući da je pola dana ako ne i više od pola dana, padala kiša imali smo dosta prijava vezano zbog oborinske odvodnje pa evo izlazile smo na teren i pokušavamo riješiti probleme. Također, jer zbog zime i ovih vremenskih uvjeta ima i dosta udarnih rupa, stoga ovisno kako vremenski uvjeti dozvole izvršavamo obilazak na terenu te javljamo izvođaču za sanaciju istih. I za kraj, do sada je izdano 67 odobrenja, odnosno suglasnosti za veterinarske usluge, komuniciramo i sa higijeničarskom službom, odnosno veterinarskom ambulantom ukoliko se lešine životinja nađu na javnim površinama. Imamo Ugovor se Veterinarskom ambulantom Dugo Selo koja u roku manje od 24 sata zapravo izlazi na teren i riješi problem.

g. Željko Brezovečki Brzi – pod prvo pitanje, ja znam da to nije u našoj nadležnosti, ali evo dozvolite mi, imali smo preko 20 upita, žalbi, prigovora, naravno radi se o cesti prije same pruge ili točnije raskrižje Kolodvorske i Vulinčeve. Prošlo je 6 mjeseci i stalno smo u blatu, stalno smo u šljunku, rupe su do koljena. Naravno izvođač Elektrocentar Petek ne privodi kraju ili da budem točniji, znači u vlasništvu je narudžba bila Odvodnje Zagrebačke županije koja jednostavno ništa nije poduzela. Kad gledate bio je na prošlom vijeću i direktor koji je ovdje pred svima vama rekao „nemate brige, sve će biti do Svih svetih riješeno i bit će vraćeno u prvobitno stanje“. Istina i točno sam rekao na onom vijeću da sumnjam uopće da li su ti radovi dobro izvedeni i odmah nakon tog vijeća nakon tri dana ponovno su bageri krenuli kopati tamo ispred Ulice ruža i na dva mjesta se ustanovilo da stvarno sam bio u pravu da nije bilo ispravno napravljena voda nego je curilo na dva mjesta i eto kroz malo volje i pritužbe koje smo ispred Grada poslali prema izvođaču bar su došli i bar su od pruge do Ulice ruža asfaltirali. Sada, kako je to asfaltirano bolje da o tome ne pričam. Rupe su, kanalizacija, auto kao da ide po kockama, a ne po asfaltu. Nadam se da će netko to uvidjeti i da će to skinuti i naknadno cjelini asfaltirati onako kako treba, a ne da imamo razliku u visini, šahte lupaju, auti lupaju i tako dalje, i tako dalje. Međutim, problem je u tome što je to Zagrebačka županija bila i naručitelj, oni su izabrali izvođače, a mi zapravo kao Grad Ivanić-Grad trpimo od naših građana, a na kraju ispadne da s pravom trpimo, a nismo za ništa krivi. Molio bih sada i gradonačelnika, koji je upravo pristigao sa jednog sastanka, da nam o tome nešto kaže da li možemo nešto napraviti. Ide Božić i Nova godina, šta uopće napraviti o toj točki da jednostavno evo u centru grada imamo stalno rupe i šta se može napraviti. Drugo pitanje se odnosi na šetnicu. Iako se Grad itekako potrudio da imamo prekrasne šetnice u Ivanić-Gradu, naravno opet nismo mi krivi, ali građani to gledaju da mi moramo to nešto riješiti, a zapravo mi stalno imamo problema sa izvođačima ili sa ljudima koji održavaju ta naša rasvjetna tijela, pa tako već tjedan dana, dva tjedna točnije, ne svijetle lampe na šetnici od malog drvenog mosta od lječilišta Naftalan pa sve do Žeravinca, znači onaj zadnji dio naše šetnice. Kada je grad ovako prekrasno osvijetljen i kada vidite da sve blista i moram reći prava metropola mala, a onda naša najbolja stvar koju smo napravili - u šetnji ljudi jednostavno su u mraku i vele ljudi sve ste osvijetlili, a ono što bi trebalo biti nije osvijetljeno. Opet ponavljam, nije do Grada Ivanić-Grada, ali možda bi stvarno trebalo razmisliti oko raskida ugovora o održavanju, a ne da sljedećih još 4 godine moramo trpjeti izvođača koji ja jednostavno ne znam šta je. Ja znam da je firma u stečaju, ali ako nešto nisi sposoban odraditi ili ako ne možeš i nemaš s kim idemo lijepo se kao ljudi razići, prekinuti ugovor i angažirati nekoga tko će moći to stvarno održavati i da onda budu svi zadovoljni i građani i da imamo i dalje prekrasnu šetnicu osvijetljenu onako kako treba biti. Isto tako u Naftaplinskoj ulici kod kućnih brojeva 11 do 15, to je kada idemo prema pizzeriji 4M, isto na dva stupa ne svijetle lampe, trebalo bi zamijeniti. Tri puta sam već dobio poziv da ako je ikako moguće da se to riješi pa eto i ovim putem preko ovog zadnjeg vijeća u ovoj 2023. godini zamolio bih, evo dolaze blagdani i ovo, pa ajmo ljudi promijeniti te lampe ako može da naši građani mogu prošetati. Sljedeće pitanje, ispred ulaza dječjeg vrtića ili točnije kod škole koja se obnavlja izvođači radova koji su došli i obnavljaju ovu našu školu jednostavno s kamionom šleperom su se prevezli preko zelene površine, iskopali rupe po pola metra u dužini oko četiri, pet metra, pa bih molio našu komunalnu službu da se prošeta i da vidi sam ulaz, ćošak vrtića i kada ide se prema školi sa duplim kotačima šleper je prošao i pola metra je rupa, pa dajte bar da vratimo tu zemlju i da to poravnamo da to ne izgleda tako u ovo blagdansko vrijeme. I zadnje pitanje ili peto. Šta se dešava oko novog groblja u Ulici Josipa Juraja Posilovića. Grad Ivanić-Grad je odlučio da ćemo tamo imati novo groblje i vidi se tamo da ima nekakvih 50, 60 kamiona navezene zemlje i vidimo bager. Da li smo to već pomalo počeli sad privoditi da se to pripremi za groblje ili šta se dešava pa bih molio gradonačelnika da nas izvijesti o tome.

Gradonačelnik – probat ću ukratko odgovoriti ono što mogu. Što se tiče Vodovoda i odvodnje problematike mislim da je svako vijeće to tema pa onda i danas. Moram još jednom ponoviti da je što se tiče investitora, investitor je Vodovod i odvodnja Zagrebačke županije tvrtka u kojoj je Grad Ivanić-Grad suvlasnik, da je posao u rekonstrukciji je preko 45 km vodovodne mreže, dijelom izgradnje nove vodovodne mreže, priključaka i tako dalje, bio međunarodni javni natječaj koji je dobio konzorcij tri firme, sve tri iz našeg grada. Da je taj dio posla trebao biti završen još prije godinu dana maltene, ali na žalost nije iz svima nama poznatih razloga i da Grad Ivanić-Grad nažalost nema ingerenciju nad većim dijelom ovih problema osim što razgovaramo, pišemo prema investitoru, prema izvođačima i zadnja informacija je da je produžen rok firmama za izvođenje radova i da se oni nadaju da će u ovom sad zadnjem roku to uspjeti odraditi. Koliko od danas imam informacije priključci se rade barem što se tiče firme Kapitel i ECP i Cvipek. ECP još mislim da ne u punom obimu, ali se priča privodi kraju i dio po dio nekako se pomalo to sanira. Jedan dio, znači ne ulazim u kvalitetu radova niti to želim komentirati, ali definitivno nije na nivou. Međutim malo po malo se te rupe krpaju. Ono što je također problematika da je dio tih cesta u vlasništvu Zagrebačke županije gdje ne možemo čak niti na taj način utjecati i da je ta problematika konstantna, konstantno prisutna, da su ljudi opravdano nezadovoljni, da sve to previše i predugo traje i da na sve to nažalost Grad utjecaja nema i ono što možemo to i radimo, ali ne možemo niti izbaciti investitora na neki način iz te priče, ne možemo utjecati niti na izvođače i nadamo se da će malo pomalo taj cijeli projekt doći kraju, a ono što bi nas trebalo sve veseliti je to da bi trebali imati kompletno ugrađene nove cijevi koje bi trebale sljedećih nekoliko desetljeća osiguravati i kvalitetnu protočnost vode i situacija da nema pucanja kasnije glavnih vodova i nadam se u idućim godinama da ćemo imati manje problema sa opskrbom vode. Utjecaj Grada na samog investitora i na izvođače je poprilično mali ili odnosno svodi se na dobre želje s naše strane, razgovore, uvjeravanja i molbe da se dio po dio toga privodi kraju. Što se tiče lampi, mi ćemo evo raspisati u idućoj godini odmah početkom javne natječaje za održavanje javne rasvjete. Na tom tragu rekao bih da se bavimo s tom problematikom. Jedan dio, to sam već spomenuo, ovaj dio šetnice još naprosto nije niti preuzeto gradilište. U tom dijelu iz tog razloga i dio znači lampi i dio klupica je razbijen koliko vidim iako još nisu niti preuzete od strane Grada tako da prilikom preuzimanja kad se stvore uvjeti za to, sve će biti ispravno i sve će biti u funkciji. Ovo što se tiče vrtića primijetio sam i ja jučer baš u šetnji da je razrovano i to će se popraviti, dati nalog nekome da to odradi iako parcela nije u vlasništvu Grada nego je u vlasništvu Županije, ali je javni prostor pa ćemo to napraviti. Što se tiče novog groblja u principu navozi se tamo zemlja, višak zemlje upravo od ovog iskopa koji je vezan za kanalizaciju. Što se tiče projektiranja imamo idejno rješenje, idejni projekt i u idućoj godini ćemo krenuti u ishođenje građevinske dozvole. Međutim već temeljem idejnog projekta se vidi da je potrebna količina zemlje jer će se taj dio, cijelo groblje uzdignuti radi podzemnih voda u odnosu na sadašnju razinu. Mislim da smo svi imali primjer vidjeti taj idejni projekt i da je on lijep i prekrasan. Očekujemo u idućoj godini da se ishodi građevinska dozvola, glavni projekt sa građevinskom dozvolom i onda nakon toga da se u fazama, mislim da će se ići u tri faze, krene u realizaciju izgradnje novoga groblja.

g. Mladen Prelec – imam dva pitanja. Bilo je 1.10., pa je bilo 1.11., pa je bilo 15.12., a nije počelo ništa. Naime, svi se ti datumi odnose na početak odnosno na nastavak gradnje sportske dvorane u Graberju pa pitam kada će konačno krenuti i ako se može znati koliko za sada košta, odnosno po proračunima koliko bi trebala na kraju koštati izgradnja te dvorane.

Gradonačelnik – sam izvođač je uveden u posao prije nekakvih dvadesetak dana i što se nas tiče rokovi za njega traju. Jasni su i datumi do kad mora biti završena izgradnja dvorane. Grad je tu suinvestitor na dvorani Graberje koja je u vlasništvu Zagrebačke županije. Što se tiče iznosa on se zna jer je na javnom natječaju dobivena, zna se u lipu. Ja ga sad, da ne bubnem nešto, ne znam, uostalom vidljiv je i u Proračunu iznos koji je predviđen, znači to je taj iznos i ona je naravno na tom novom natječaju značajno skuplja nego što je bila prvi puta i to je značajniji iznos, a to je vjerojatno i razlog zašto onaj prvi izvođač nije bio u stanju po toj cijeni izvesti radove kada se prvi put javio radi čega su radovi i raskinut ugovor sa njim, naplaćeni mu penali i vrlo vjerojatno slijedi, ne vrlo vjerojatno nego sigurno tužba i Županije i Grada prema izvođaču radova koji e bio na prvom natječaju. Tako da se zna i iznos, ali evo u pisanom obliku ću Vam u lipu reći jer je točno sve prošlo procedure javnog natječaja, uveden je novi izvođač u posao tako da sve se zna i sve to su javno dostupni svi podaci.

Gđa. Maja Krnjević – kao i uvijek imam nekoliko pitanja za našeg gradonačelnika. Prvo, kolega Brezovečki dotaknuo se već pitanja ulica, a ja ću postaviti pitanje vezano uz Ulicu Savsku od križanja od izlaza iz Omladinske pa do iza Plodina. Naime to je cesta koja je u vlasništvu Županije, već godinu dana od kad je ona asfaltirana konstantno postavljamo pitanje što je sa tom izvedbom, zašto je to tako loše napravljeno i već smo nekoliko puta o tome govorili. No, obzirom da nikakvi popravci nisu napravljeni građane zanima da li Grad ima dokumentirane nedostatke, da li je snimio, fotografirao, označio lokacije i datume kada je to napravljeno i da li je kontaktirao nadležne, odnosno da li je podnio službenu pritužbu jer podršku zajednice po tom pitanju sigurno ima. Drugo, obzirom na najnoviju aferu koja je evo prije nekoliko dana buknula u eter i zbog čega je smijenjen ministar financija građane Grada Ivanića zanima kako se Grad oglašava u medijima, odnosno koliko Grad godišnje izdvaja za PR aktivnosti, u kojim medijima, koje medije koristi za svoju promociju. Treće pitanje, postavila sam na pretprošloj sjednici pitanje obzirom da je država dodijelila određena sredstva gradovima koja su namijenjena dječjim vrtićima zanima me da li je dogovoreno kako utrošiti sredstva jer građane zanima da li će se smanjiti po toj osnovi cijena vrtića u dijelu koji plaćaju sami roditelji. Također pitanje građana koje se zadnje vrijeme vrti i na facebooku, a i nekoliko puta su postavljali pitanja pa evo ne bi bilo loše da objasnite koliko Grad uprihodi od rudne rente i kako se ta rudna renta koristi odnosno za što se troši taj novac. I peto pitanje, obzirom da Ivanić-Grad ima termalne izvore zanima nas što Grad čini po pitanju iskorištenja geotermalne energije ako znamo da se i niske temperature vide, a to su one ispod 80 stupnjeva, mogu iskoristiti za grijanje bazena, kao izvor topline za toplinske crpke koje pomažu u grijanju zgrada jer u razdoblju koje je pred nama veliki je akcent na zelenoj tranziciji i održivom razvoju pa evo od izuzetne je važnosti da se i po tom pitanju nešto napravi jer evo nas interesira što po tom pitanju je učinjeno jer znamo još iz vremena izgradnje Naftalana, oni koji su stariji sigurno se sjećaju, da je bilo govora o tome kako će se onaj izvor termalne vode koristiti za grijanje Srednje škole, vrtića i dvorane. Ima tih izvora nekoliko pa me zanima što je s tim.

Gradonačelnik – što se tiče Savske ulice već smo se dotakli danas toga, to je da je Ulica u vlasništvu Županijskih cesta i Zagrebačke županije, da neki nedostaci su u tom dijelu ovih dana rješavani, vidim da je asfaltirano ono raskrižje i jedan dio je popravljen, jedan dio će vjerojatno biti. Što se tiče Grada mi službeno upućujemo prvenstveno i upozoravamo i vlasnika, to su Županijske ceste, da se sanira taj dio kolnika i to je ono jedino što u principu Grad i može. Što se tiče oglašavanja i PR aktivnosti mislim da su one vrlo transparentno u Proračunu označeni, mogu u pisanom obliku točno odgovoriti cifru u detalj znači koliko se troši na nekakva oglašavanja. Ona su prvenstveno vezana uz manifestacije, znači Bučijada, Festival igračaka i ostale manifestacije koje su u gradu i financijski ćemo Vam iz Proračuna izvaditi točno koliko se troši, a i ugovori su svi mislim transparenti i javno dostupni i na web stranicama grada općenito kao i svi ostali. Mislim da je u tom kontekstu to čak i vrlo malo ja bih rekao. Što se tiče Dječjeg vrtića, većina novaca koja je dobivena od Ministarstva je utrošena na plaće djelatnika vrtića, odnosno na povećanje plaća, a jedan dio će se i usmjeriti prema smanjenju cijene vezano za drugo i treće dijete koje pohađa vrtić i to će biti vjerojatno i već su donesene te odluke danas na Upravnom vijeću i nakon toga ide u Grad na suglasnost pa će biti javno dostupne kroz koji dan. Što se tiče rudne rente isto ne znam sada u glavi, znači iz Proračuna se točno vidi u lipu na što se troši rudna renta pa možemo izvaditi sve stavke koje se financiraju iz rudne rente, ali to možete i sami s obzirom da ste gradska vijećnica pa imate Proračun u malom prstu. Možete si isto izvući kompletno svaku tu stavku koja se financira iz prihoda rudne rente. Što se tiče termalnih izvora ja mogu reći da smo se mi prijavili na ovaj natječaj, dosta je aktualno to sada po medijima gdje se spominje Velika Gorica, gdje se spominje Bjelovar i ne znam tko još od ovih većih gradova, znači na taj natječaj smo se i mi prijavili sa svom dokumentacijom koju imamo. Obaviješteni smo da nismo na njemu prošli, pretpostavljam da smo premali grad da bi tu bio interes možda države da u to uloži, a što se tiče nas na tom planu znači imamo već sve postojeće studije. Imali smo čak i nekoliko investitora privatnih koji su bili u Gradu. Istina je da su postojeće bušotine kojih ima pet ili šest, nešto nižih temperaturnih vrijednosti do 70°C. Grad ima kompletan projekt, odnosno neko idejno rješenje da bi se na taj način moglo grijati uži centar grada odnosno svi javni objekti. Najveći problem naravno tu su ulazni troškovi koji su milijunski i za koje Grad direktno nema interesa, ali je spreman podržati svakog partnera, javno privatno partnerstvo ili bilo koji drugi način koji se ukaže moguć, a evo u tom kontekstu pratimo i preko IGRE i preko Grada sve natječaje na koje bi se mogli mi javiti temeljem sve dokumentacije koju imamo i eventualno povući europska sredstva za jedan takav projekt. Sigurno da postoji potencijal našeg Grada u tom sektoru jer očito je da ispod nas postoje termalne vode i nadam se evo da će se pronaći tu i neki interes. Privatni ulagači koji su do sad bili u Gradu problematiziraju zapravo same cjevovode, izgradnju znači toplovodne mreže i kroz znači tu neku investiciju za sad ne vide isplativost. Mi nemamo razgrađenu toplovodnu mrežu koja bi koštala znači nekakve značajne količine novaca. Ono što nam se do sad nudilo je da u smislu same bušotine na izvoru, odnosno govorim o jednom potencijalnom izvođaču koji je ponudio da oni krenu u bušenje, a da Grad sam gradi kompletnu toplovodnu mrežu znači po gradskim ulicama, kućanstvima, kućama, što se za sad za nas pokazalo neisplativo jer bi cijena tada koštanja grijanja na taj način bila skuplja nego što je sad plinska mreža.

Gđa. Mirna Češković – pitanje je kada je u planu završetak nogostupa u Posavskim Bregima i kad se kreće sa novom dionicom.

Gradonačelnik – koliko znam na postojećoj dionici ostao je još samo završni sloj, znači asfaltni sloj asfalta i pretpostavljam da čim budu neki uvjeti zadovoljavajući za asfaltiranje da će se to asfaltirati, nema razloga znači da se ne asfaltira. Moram također reći da je u tom smislu važan ŽUC odnosno Županijske ceste s kojima imamo suradnju na tom dijelu i koji će investirati u taj završni sloj asfalta, a vjerojatno sa idućom godinom nastavljamo u daljnjem tijeku promjene nogostupa koji je već do sada izgrađen. Tu će biti problem mosta gdje nemamo ukalkulirano izgradnju za sad te nove pješačke staze uz samu cestu, ali onaj dio nogostupa koji postoji, a koji je u onom katastrofalnom stanju krenut će se iduće godine dalje i izmjenu tog nogostupa.

Gđa. Irena Fučkar – pitanje je vezano za naše umirovljenike. Naime, znamo da Grad i ove godine isplaćuje božićnicu pa možda za one umirovljenike koji nisu u mogućnosti pristupa internetu da im samo kažemo koji je cenzus i na koji način će se isplaćivati božićnica.

Gđa. Tamara Mandić – što se tiče naknade umirovljenicima, tzv. božićnice, obavještavamo znači sve umirovljenike koji imaju mirovinu do 400,00 eura da će dobiti božićnicu od 30,00 eura, te svi korisnici nacionalne naknade za starije osobe. Danas je išla isplata ne tekuće račune, u utorak je krenula isplata putem pošte, a za sve umirovljenike nove, mi smo znači imali popis korisnika od strane Hrvatskog zavoda za mirovinsko osiguranje od 3.11. te sve naše građane koji ostvaruju inozemnu mirovinu, a da je vrijednost manja od 400,00 eura u gradskoj upravi ćemo dijeliti božićnice u utorak 19. prosinca i srijedu 20. prosinca u razdoblju od 11:00 do 15:00 sati pa svi koji misle da imaju pravo, a da nisu dobili božićnicu mogu doći u gradsku upravu.

**1. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**Vatrogasne zajednice Grada Ivanić-Grada za 2022. godinu**

Zaključak prileži zapisniku i čin njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2.TOČKA**

g. Mladen Prelec – zamolio bih zapovjednika, odnosno zamjenika ako može reći u kojem stadiju je izgradnja objekta na Ugljanu, odnosno rekonstrukcija, kako teku planovi, da li ispunjavaju.

g. Jasminko Kranjčec – radovi na zgradi na otoku Ugljanu su započeli prema planu i planirani završetak tih radova je u prvom kvartalu 2024. godine. Radovi su u tijeku i ovo što smo bili tamo i pregledali, bili u nadzoru, oni idu nekim svojim tijekom i trebali bi biti završeni kako je i planirano.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o radu**

**Javne vatrogasne postrojbe Grada Ivanić-Grada za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3.TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2022./2023.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2022./2023.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Gradsko vijeće jednoglasno je sa 13 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

Gđa. Tamara Mandić – ovo su III. izmjene i dopune Proračuna i u III. izmjenama i dopunama Proračuna Grada Ivanić-Grada za 2023. godinu predlaže se smanjenje prihoda i primitaka za 3.549.959,00 eura ili 17,43 % te se predlaže da se prihodi i primici utvrde u iznosu od 16.814.446,00 eura. Ovim izmjenama i dopunama Proračuna nisu se mijenjale projekcije za 2024. i 2025. godinu, a najznačajniji razlozi za predlaganje ovih III. izmjena i dopuna Proračuna su korekcija planiranih prihoda i korekcija tekućih i kapitalnih potpora usklađeni su sa sukladno očekivanjima.

Gđa. Maja Krnjević – ja ću zamoliti samo da objasnite zašto su prihodi manji, Mi smo planirali nešto, zašto je sada to manje.

Gđa. Tamara Mandić – znači, povećali smo prihode od poreza dok je izvršeno smanjenje prihoda od rudne rente i komunalne naknade, te izvršena je korekcija primitaka od kreditnog zaduženja. Znači imali smo planirana kreditna zaduženja koja nismo izrealizirali tijekom 2023. godine i prebacuju se u 2024. godinu.

a)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 10 glasova za i 3 glasa protiv usvojena

**Odluka o III. izmjenama i dopunama Proračuna Grada Ivanić-Grada**

**za 2023. godinu**

b)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 10 glasova za i 3 glasa protiv usvojena

**O D L U K A**

**o II. izmjenama i dopunama**

**Odluke o izvršavanju Proračuna Grada Ivanić-Grada za 2023. godinu**

c)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 10 glasova za i 3 glasa protiv usvojene

**II. izmjene i dopune**

**Programa socijalnih potreba Grada Ivanić-Grada za 2023. godinu**

d)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 10 glasova za i 3 glasa protiv usvojene

**II. izmjene i dopune**

**Programa javnih potreba u kulturi na području Grada Ivanić-Grada**

**u 2023. godini**

e)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 10 glasova za i 3 glasa protiv usvojene

**I. izmjene i dopune**

**Programa javnih potreba u provedbi programa i projekata udruga civilnog društva Grada Ivanić-Grada u 2023. godini**

f)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 13 glasova za jednoglasno usvojene

**II. izmjene i dopune**

**Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2023.godinu**

g)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 13 glasova za jednoglasno usvojene

**II. izmjene i dopune**

**Programa javnih potreba u vatrogastvu i civilnoj zaštiti**

**Grada Ivanić-Grada u 2023. godini**

h)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 10 glasova za, 1 glas suzdržan i 2 glasa protiv usvojene

**III. izmjene i dopune**

**Programa građenja komunalne infrastrukture na području**

**Grada Ivanić-Grada za 2023. godinu**

i)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako su sa 10 glasova za, 1 glas suzdržan i 2 glasa protiv usvojene

**II. izmjene Programa održavanja komunalne infrastrukture za 2023. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**6. TOČKA**

Gđa. Tamara Mandić – ovo su 4. izmjene Odluke o gradskim porezima i ovim izmjenama samo se briše prirez, ukinut je prirez porezu na dohodak, ostalo sve ostaje neizmijenjeno.

g. Lovorko Matković – ove izmjene koje imamo mi za nekretnine na zelenim površinama znači mijenja se iz 2017. i sada je dosta interesantno recimo iz kuna se pretvara u eure i imamo neke dodatke u tom pravilniku. Recimo, imamo zelenu površinu, imamo privremenog karaktera garažu i tipskog karaktera. Šta to znači privremenog karaktera? Da li je to privremeni karakter 99 godina ili nešto manje? Mislim, bilo bi interesantno, za mene je privremeno rješenje sigurno imaju firma Tehnika koja popravlja crkvu i znači nakon godinu dana, godinu i pola dok to završi on će maknuti te kontejnere i vratiti će u prvobitni položaj ono zemljište. U naselju Žeravinec imamo znači ako kažemo zelene površine, zelene površine mogu biti znači neobrađene, obrađene ili uređene. Naši svi parkovi su uređeni. Ako netko može na zelenoj površini imati garažu znači da i na svim ostalim našim parkovima bi se mogla takva limena garaža staviti. Mislim da oni stanari, negdje ima oko dvadesetak garaža na tom području, a ima negdje oko 200 stanova, to je 10 % stanara. Nema izgovora, tih 20 do 30% tih ljudi imaju podrume i još plus garaže. 20 do 30 % se uopće tih garaža ne koristi. Ako trebamo imati garaže idemo ih izmjestiti, ako smo vrtove izmjestili van zgrada u jedan dobar prostor i tako dalje, idemo i te garaže jer te garaže u naselju Žeravinec sječu park i zelene površine na pola. Možete pogledati i recimo što se dešavalo u zadnjih jedno par godina. Četiri stanara su pokušala napraviti nekakvu nadstrešnicu. Došla je inspekcija, ne znam točno tko, ali su im zabranili zato što su oni mislili u uglovima izbetonirati stupove, dići nadstrešnicu i to koristiti. I kažu to nije montažna, montažna je ova limena garaža, a čovjek dođe iskopa temelje, izbetonira temelje, izbetonira deku unutra i metne si limenu garažu gore. Da li je to montažno ili je to onda fiksno? Mislim da ako hoćemo uređivati grad trebalo bi na tome poraditi. Prije petnaestak dana smo imali edukaciju u Gradu oko tih zelenih površina i o limenim garažama koje ugrožavaju biljni svijet, floru i faunu jer one se zagrijavaju i veća je temperatura u toj okolici i bolje da umjesto tih garaža tamo stavimo 5, 6 10 recimo nekakvih stabala. Možemo, kažemo možemo probati razgovarati o tim ljudima ili naći nekakav prostor gdje da stavimo nekakve te garaže da se one konačno maknu, a mi imamo ovdje privremeni karakter, a taj privremeni karakter već traje 30 godina. Od kad smo se doselili u te stanove tih dvadesetak ljudi si je napravilo garaže i imaju to. Ja mislim da bi trebalo se nešto poduzeti, nadam se.

Gradonačelnik – zahvaljujem kolegi Matkoviću na ovom izlaganju. Istina je da te garaže kao što je rekao tamo stoje već 30 godina, znači to nije nešto što se desilo prije mjesec dana, dva ili tri ili jučer ili prije pet. Znači ono što smo na neki način ovim, znači ja sada ovdje ne raspravljam o tome da li te garaže mogu tamo biti ili ne mogu tamo biti. Možda i ne mogu tamo biti, znači držim da ste možda tu i u pravu. Ono što smo mi na neki način htjeli to je barem da ovime ti ljudi koji imaju te garaže nešto plate Gradu za te površine što do sada uopće nije bio slučaj. Znači oni sad će po prvi puta svatko od njih izdvojiti 30,00 eura mjesečno i uplatiti u gradsku blagajnu za tu garažu što njima ne legalizira taj objekt, niti ga čini legalnim, niti ga čini samim time vječnim na tom mjestu jer je on privremen. Znači može se i maknuti ukoliko se odlučimo za takav pristup, što kažem opet, puno toga ste Vi ovdje rekli i manje-više se slažem sa svime što ste rekli. Znači mi ovdje sad govorimo o porezu i o tome da se prvi puta nešto u Gradu plati zato što se ima takova garaža koju već tamo ima, a da li ćemo micati ili nećemo micati to je sad politika Grada koju se slažem s Vama u Vašoj raspravi. Ono što ću kada sam već ovdje za govornicom ću ipak iskoristiti priliku da ovdje kažem, jer evo nije nitko to komentirao, da ćemo ukinuti prirez i da temeljem evo i nekakvih naših programskih pa i koalicijskih obećanja našim građanima da će se prirez ukinuti de facto ovim mi i ukidamo prirez, a ne uvodimo porez i nadam se da će za taj iznos plaće svim građanima našeg grada porasti. Čisto da se to još jednom napomene.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjenama Odluke o gradskim porezima Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Matea Rešetar – u materijalima za sjednicu dobili ste prijedlog Odluke o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada, a kojim se predlaže da se kunski iznosi naknade konvertiraju u eure sukladno odredbama Zakona o uvođenju eura kao službene valute u RH.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K U**

**o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

Gđa. Matea Rešetar – ova Odluka donosi se svake godine nakon donošenja Proračuna, a njome se planiraju sredstva za redovito godišnje financiranje političkih stranaka koje je jedinica samouprave dužna osigurati sukladno Zakonu o financiranju političkih aktivnosti, izborne promidžbe i referenduma i sredstva se isplaćuju političkim strankama koje su po konačnim rezultatima izbora ostvarile pravo na zastupljenost u Gradskom vijeću. I ove godine se kao i prethodne godine predlaže da taj iznos bude 85,00 eura mjesečno po vijećniku Gradskog vijeća.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o raspoređivanju sredstava iz Proračuna Grada Ivanić-Grada za 2024. godinu**

**za redovito financiranje političkih stranaka zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gđa. Matea Rešetar – Komisija za dodjelu stipendija je na svojoj sjednici održanoj 7. prosinca 2023. godine utvrdila konačnu listu kandidata za dodjelu stipendija učenicima i studentima s područja Grada Ivanić-Grada, a koja vam je dostavljena u materijalima za sjednicu Gradskog vijeća no s obzirom da su se u razdoblju od dana dostave materijala za sjednicu Gradskog vijeća javile dvije studentice koje su ostvarile pravo na državnu stipendiju po socijalnom kriteriju tako da se zapravo ta ljestvica podigla sada, to jest pravo na stipendiju je sada omogućeno još jednoj studentici koja se nalazila ispod praga te još dvoje učenika s obzirom na to da je za učenike predviđen iznos stipendije 70,00 eura, a za studente 140 eura i to smo vam danas dostavili na stolove.

Gđa. Maja Krnjević – mi smo još prošle godine kada je također izašla lista studenata i učenika koji su dobili stipendiju predlagali da se iznosi stipendija povećaju, pa evo koliko mi se čini oni su ostali isti kakvi su bili i prošle godine. Zanima me razlog zašto nismo ako već nismo prošle godine povećali pa nismo niti ove, odnosno nismo za ovu i sljedeću školsku godinu, mislim dajte da se ozbiljno razmisli o tome da se te stipendije dignu jer koliko se vidi mislim da ima prostora i da se stipendije i učenicima i studentima mogu podići jer 70,00 eura mjesečno za učenike i 140,00 eura za studente znate i sami nije dostatno za ništa. Mislim da o tome treba ozbiljno razmisliti i da stipendije trebaju biti ozbiljno veće od ovog što mi trenutno dajemo.

Gradonačelnik – ja se u principu slažem da je uvijek dobro da bude što viša i božićnica i stipendija i sve ono što na neki način može pomoći u ovom slučaju studentima ili umirovljenicima ili bilo kojoj skupini naših sugrađana. Ono što treba reći da smo se mi tu u prošloj godini, pa i u pretprošloj i u onoj godini prije, uvijek vodili tim izdavanjima da obuhvatimo što širu populaciju naših studenata ili učenika pa smo na taj način evo osigurali, možda nismo povećali stipendije, ali smo za sve naše studente omogućili besplatan prijevoz u Zagreb, odnosno na fakultet, čime smo obuhvatili puno veću skupinu, znači u ovom slučaju sve naše studente i omogućili im da besplatno putuju na svoj studij, a i ovi koji dobivaju stipendije samim time isto i pomogli smo i izdvojili smo za to puno veći iznos u Proračunu Grada nego da smo samo tih 15 stipendija povećali, znači obuhvatili smo nekoliko stotina naših studenata, a da ne kažem i ostala ulaganja i u visoko školstvo u gradu i u menzu studentsku gdje se već naši studenti mogu i u našem gradu povoljnije sad hraniti i prehranjivati. Znači načelno nemam ništa protiv ovog Vašeg prijedloga, ali Grad u tom razmišljanju uvijek nastoji obuhvatiti što je veće i što je šire moguću kategoriju naših sugrađana, a evo iskreno se nadam da ćemo možda omogućiti i veći broj stipendija, a ne samo veće iznose, a slažem se da je uvijek bolje da ima više. Momentalno smo u mogućnosti ponuditi ovo, a mislim da to stvarno nije malo i hoću reći samo da stalno mislimo o široj populaciji i obuhvaćamo mjerama što veći broj ljudi iz neke populacije u ovom slučaju kad govorimo o studentima onda kažem niz tih mjera smo mi već donijeli kojima smo stvarno pomogli roditeljima u školovanju njihove djece.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2023./2024.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

Gđa. Tamara Mandić – Gradsko vijeće na svojoj 19. sjednici koja je održana 10. svibnja 2023. godine donijelo Zaključak o prihvaćanju inicijative Veleučilišta Ivanić-Grad za osnivanje Zaklade Veleučilišta Ivanić-Grad. Zaklada se osniva sklapanjem Ugovora o osnivanju Zaklade i kako bi se Zaklada osnovala potrebna je suglasnost, odnosno Odluka Gradskog vijeća o sklapanju Ugovora o osnivanju Zaklade Veleučilišta Ivanić-Grad. Osnivači Zaklade su Grad Ivanić-Grad i Veleučilište Ivanić-Grad. Temeljem Ugovora Grad Ivanić-Grad i Veleučilište Ivanić-Grad kao zakladnici ugovaraju pravni okvir osnivanja i djelovanja Zaklade Veleučilišta Ivanić-Grad. Pravnu osobnost Zaklada stječe upisom u Registar zaklada RH. Tijela Zaklade su Upravni odbor i upravitelj Zaklade. Upravni odbor Zaklade ima tri člana koja sporazumno imenuju zakladnici i to Grad Ivanić-Grad dva člana, a Veleučilište jednog člana. Pred vama je Odluka o imenovanju članova Upravnog odbora Zaklade Veleučilišta Ivanić-Grad s obzirom da prema Zakonu o zakladama članove upravnog odbora zaklade u postupku osnivanja zaklade imenuje zakladnik. Ispred Grada Ivanić-Grada predlažu se za članove Upravnog odbora Marina Šiprak i Tamara Mandić. Pred vama je također i Odluka o davanju prethodne suglasnosti na prijedlog Statuta Zaklade Veleučilišta Ivanić-Grad. Ovim Statutom utvrđuje se naziv i sjedište Zaklade, pravna osobnost i trajanje Zaklade, logotip, grb i pečat Zaklade, svrha Zaklade, imovina Zaklade, upravna tijela Zaklade i osnovna pravila njihova rada, obveze i odgovornosti, te pravo na naknadu za rad upravitelja Zaklade, troškove Zaklade, postupak upravnih tijela Zaklade prilikom korištenja sredstava Zaklade radi ostvarenja svrhe Zaklade, posebnosti o stipendiranju pojedinih studenata te druga pitanja vezana uz sam rad Zaklade. Zaklada se osniva na neodređeno vrijeme.

Gradsko vijeće jednoglasno je sa 13 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

a)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o sklapanju Ugovora o osnivanju Zaklade Veleučilišta Ivanić-Grad**

b)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o imenovanju članova Upravnog odbora Zaklade**

**Veleučilišta Ivanić-Grad**

c)

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o davanju prethodne suglasnosti na prijedlog Statuta**

**Zaklade Veleučilišta Ivanić-Grad**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**11. TOČKA**

Gđa. Matea Rešetar – Gradsko vijeće Grada Ivanić-Grada svake godine donosi Plan rada Gradskog vijeća za sljedeću kalendarsku godinu, a koji predstavlja okvir rada Gradskog vijeća. U njemu su sadržane aktivnosti Gradskog vijeća raspoređene po kvartalima i također uz navedeno tijekom godine će se donositi i sve druge odluke koje će biti potrebno donijeti radi usklađivanja sa zakonom i propisima.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P L A N**

**RADA GRADSKOGA VIJEĆA GRADA IVANIĆ-GRADA ZA 2024. GODINU**

Plan prileži zapisniku i čini njegov sastavni dio.

Napomena: Plan je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**12. TOČKA**

g. Ivica Kozjak - Komisija za utvrđivanje imena ulica i trgova Gradskog vijeća Grada Ivanić-Grada na svojoj zadnjoj sjednici bavila se sa dvije inicijative građana od kojih je prva u vezi imenovanja Trga Berislava Kezelea našeg pokojnog sugrađanina, zaslužnog sugrađanina koji je zadužio ovaj grad svojim radom i djelovanjem kako u kulturi, posebice glazbenoj tako i pedagoškim svojim radom. Što se tiče samog prijedloga prijedlog je dobio pozitivno mišljenje naše Komisije te je uz njega došlo pozitivno mišljenje državne Komisije za imenovanje imena i usklađivanje imena ulica i trgova. Drugi prijedlog se tiče inicijative grupe građana i Mjesnog odbora Jalševec za imenovanje jednog odvojka Zajčićeve ulice koji trenutno nema ime, a u kojem se nalaze nove kuće imenom Ulica svetog Mihaela. Pošto je isto dobiveno pozitivno mišljenje državne Komisije i to je želja stanovnika te ulice predlažemo vijeću da prihvati oba prijedloga.

Gđa. Maja Krnjević – ja ću se sada malo dohvatiti procedure. Dakle ovako, u materijalima koje smo danas dobili na stol, dakle koje nismo dobili kada i sve ostale materijale, dobili smo prijedlog koji je odaslan od Mjesnog odbora Centar u potpisu gospodina predsjednika Tomislava Kezerića. Moram reći da mi nismo imali sastanak Mjesnog odbora i ja kao članica i Mjesnog odbora nemam pojma o tome iako za inicijativu znam i podržavam ju da se trg preimenuje u Trg Berislava Kezelea. Dakle, apsolutno se s tim slažem, ali pitanje je procedure, ali smo uz prijedlog preimenovanja Malog trga u Trg Berislava Kezelea dobili i sve popratne materijale koji trebaju, a tu su i potpisi građana, dok kod imenovanja Ulice sv. Mihaela dobili smo samo jedan dopis koji kaže ovako –„ Poštovani, kontaktirali su nas novi sumještani koji su napravili svoje kuće u novoj ulici koja do sada nije postojala niti imala ime. Njihov prijedlog je da se ulica, odnosno prilaz, nismo sigurni da li postoji nekakav poseban uvjet što je ulica ili ne, zove Ulica sv. Mihaela“. Nemam ništa protiv, ali me samo zanima gdje su potpisi građana te ulice jer na ovoj satelitskoj snimci, koju smo u prilogu dobili, vidimo da tu ima 11 kuća, odnosno 11 parcela pa bilo bi u redu onda da sve proceduralno se rješava kako treba. Pa zanima me kako Komisija za imenovanja, na osnovu čega i čime potkrepljujete? Ako potpisi postoje onda OK, onda nisu samo nama dostavljeni. Jer proceduralno obzirom da znam da je isto tako predsjednik MO Jalševec dostavio nakon telefonske sjednice, kako i sam tu piše, prijedlog predsjedniku Komisije za imenovanja. Znači tu smo u jednoj disproporciji i između ostalog to je ono što ja već sam nekoliko puta postavljala pitanje mjesnih odbora. Neki funkcioniraju, neki ne, ali mislim da budu pro forme radi i da postojimo da bi nešto radili zato smo i osnovani, i mjesni odbori i mi kao vijeće. Ja bih molila da se držimo nekih pravila i da se prema tim pravilima i postupa. Pa evo postavljam pitanje na osnovu čega, da li postoji, isto kao što na stranicama Grada piše da je predsjednik Komisije za imenovanja gospodin Brezovečki, a nije nego gospodin Kozjak. Znači i to treba ispraviti na stranicama Grada, molim vas da to ispravite.

Gđa. Matea Rešetar – Zakonom o naseljima čl. 7. st 1. određeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju Vijeća MO-a odnosno drugog oblika mjesne samouprave koje se nalazi na području na kojem se određuje ili mijenja ime naselja, ulice i trga, te je st.2. propisano da u jedinici lokalne samouprave u kojoj nisu ustrojeni oblici mjesne samouprave odluku iz st. 1. ovog članka predstavničko tijelo donosi po prethodno pribavljenom mišljenju građana s područja na kojem se određuje ili mijenja ime naselja, ulice i trga, a s obzirom da je na području Grada Ivanić-Grada ustrojena mjesna samouprava stoga je bio dovoljan samo dopis Mjesnog odbora.

Gđa. Maja Krnjević – ja opet ponavljam, sve u redu, ali ako Mjesni odbor Centar donese nekakvu odluku, a nije se uopće sastao Odbor, pitam se da li je to u redu. Isto tako me onda vuče sumnja i na Mjesni odbor Jalševec da li se uopće sastao ili se netko sjetio da želi nešto pa eto sad je predsjednik poslao dopis i zato sam pitala postoje li potpisi tih građana. Znači ako imamo 11 kuća u tom odvojku onda bi svih 11 ili bar većina ljudi trebalo biti za imenovanje u određeno ime ulice da se ulica zove tako i tako. Ako nije većina za, a vi ne znate je li većina za ili nije ili znate, molim vas da nam to kažete.

Predsjednik Gradskog vijeća – kolegice, mislim da su vam ova dva članka koja su pročitana sasvim dovoljna.

g. Tomislav Cuvaj – preko geo portala možete vidjeti da je u toj ulici od 12 čestica vlasnik mislim 7 jedna osoba. Znači da imaju većinu.

Predsjednik Gradskog vijeća – u svakom slučaju pridržavat ćemo se pravnog okvira gdje je Mjesni odbor dopisom sasvim dovoljan radi podnošenja prijedloga za imenovanje ulica, a mi smo oni koji ćemo to odlučiti ili ne.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o dopunama Odluke o određivanju imena ulica i trgova u naseljima na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA**

Gđa. Matea Rešetar – na 23. sjednici Gradskog vijeća održanoj 24. listopada 2023. godine Gradsko vijeće donijelo je Odluku o izmjenama i Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada te je predsjednik Gradskog vijeća sukladno zakonskoj obvezi uputio Ministarstvu pravosuđa i uprave predmetnu Odluku na nadzor zakonitosti. U postupku nadzora zakonitosti Ministarstvo pravosuđa i uprave uočilo je nepravilnosti u čl. 5. st.1. i 2. Odluke u dijelu koji se odnosi na propisivanje sljedećih prava, to su potpora zbog invalidnosti, potpora za slučaj smrti, potpora zbog neprekidnog bolovanja dužeg od 90 dana, plaćanje premije osiguranja od menadžerske odgovornosti, te je dopisom od 7. prosinca 2023. godine naložilo to jest zatražilo revidiranje predmetne Odluke u svezi navedenih prava, odnosno zatražilo njihovo brisanje. Čl.80. st.1. Zakona o lokalnoj i područnoj samoupravi propisano je da će nadležno tijelo državne uprave kada ocijeni da su odredbe općeg akta jedinice lokalne odnosno područne samouprave u suprotnosti s Ustavom i Zakonom ili da su u postupku donošenja općeg akta počinjene nepravilnosti bez odgode dati uputu predstavničkom tijelu da u roku od 15 dana od primitka upute otkloni uočene nedostatke. Odredbom st.2. istog članka propisano je da ako predstavničko tijelo ne postupi po uputi nadležnog tijela državne uprave i ne otkloni uočene nedostatke u navedenom roku nadležno tijelo državne uprave donosi odluku o obustavi od primjene općeg akta ili pojedinih odredaba općeg akta. S obzirom na to da je Grad Ivanić-Grad primio 12. prosinca Uputu Ministarstva pravosuđa i uprave te da sukladno navedenim zakonskim odredbama je predstavničko tijelo dužno postupiti po uputi Ministarstva u narednom roku od 15 dana što bi bilo do 27. prosinca 2023. godine, predlažemo vam usvajanje ove Odluke.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14.TOČKA - RAZNO**

Vijećnica Maja Krnjević moli građane Grada Ivanić-Grada da se ne parkiraju na zelenim površinama i da ne ostavljaju automobile tamo gdje se ne smije te moli komunalne redare Grada Ivanić-Grada za češće izricanje kazni za nepropisno parkiranje. Ističe kako Gradu Ivanić-Gradu i dalje nedostaje Centar za mlade te predlaže da se mladima za početak dodijeli prostor kuće kupljene u starom gradu ukoliko ona nema drugu namjenu. Predlaže da vijećnici umjesto na pet imaju pravo na sedam pitanja.

Predsjednik Gradskog vijeća je u ime Gradskog vijeća Grada Ivanić-Grada građanima Grada Ivanić-Grada i svima prisutnima poželio sretan Božić i sretnu novu 2024. godinu.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.56 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist